Terrorhandlinger bliver i stigende omfang begået af personer, der handler alene, uden træning eller med koordinering fra større terrorgrupper.

Det fortæller chefen for Forsvarets Efterretningstjeneste, Lars Findsen.

Tirsdag fremlægger han "Efterretningsmæssig Risikovurdering 2016", der er Forsvarets Efterretningstjenestes årlige øjebliksbillede af de globale trusler.

Her er terrorhandlinger inspireret af militante islamistiske grupper fortsat en af truslerne mod Danmark og Vesten.

- Terrorhandlinger i Vesten vil fortsat i langt overvejende grad blive udført af personer og grupper med inspiration fra Isil og al-Qaeda, siger chefen for Forsvarets Efterretningstjeneste, Lars Findsen.

Han nævner gårsdagens angreb på et julemarked i Berlin, der har kostet 12 personer livet, som et eksempel på den type terrorhandlinger, man kan frygte.

- Så sent som i går aftes, så vi noget, der nok ender med at blive kategoriseret som en terrorhandling, og er det seneste eksempel på en terrorhandling af denne her karakter, siger han.

Også cyberkriminalitet og Ruslands militære fremfærd bliver nævnt som en del af trusselsbilledet mod Danmark og Vesten.